Un bărbat în vârstă de 27 de ani se află în arest preventiv, iar o femeie de 46 de ani şi un bărbat de 50 de ani, toţi din localitatea Comana, au fost reţinuţi pentru 24 de ore într-un dosar de proxenetism, ei obţinând foloase în mod injust de pe urma fetelor pe care le duceau să se prostitueze în oraşe din România şi din ţări europene, informează, vineri, Poliţia Giurgiu.
"Poliţiştii Serviciului de Investigaţii Criminale Giurgiu, sub coordonarea procurorului de caz, din cadrul Parchetului de pe lângă Judecătoria Giurgiu, au pus în executare, în judeţele Giurgiu şi Alba, trei mandate de percheziţie domiciliară, într-un dosar care vizează infracţiunea de proxenetism. În fapt, mai multe persoane sunt bănuite că ar fi înlesnit practicarea prostituţiei de către mai multe fete, pe teritoriul mai multor state europene şi al României, în scopul de a obţine foloase patrimoniale în mod injust. Din cercetări a reieşit faptul că, un bărbat, de 27 de ani, din comuna Comana, judeţul Giurgiu, în prezent aflat sub măsura arestării preventive, pentru săvârşirea infracţiunilor de nerespectarea regimului armelor şi muniţiilor, uz de armă şi violare de domiciliu, ar fi coordonat activitatea infracţională, cu sprijinul unei femei, de 46 de ani şi a unui bărbat, de 50 de ani, ambii din comuna Comana", se arată într-un comunicat de presă, transmis de Inspectoratul de Poliţie Judeţean (IPJ) Giurgiu, citează Agerpres.
În urma efectuării percheziţiilor domiciliare au fost descoperite şi ridicate diverse sume de bani şi înscrisuri, precum şi un pistol, de calibru 6 milimetri.
Pe baza probatoriului administrat, sub coordonarea unui procuror din cadrul Parchetului de pe lângă Judecătoria Giurgiu, femeia în cauză şi bărbatul, de 50 de ani, bănuiţi de săvârşirea infracţiunii de proxenetism, au fost reţinuţi, pentru 24 de ore.
Atât aceştia, cât şi bărbatul, de 27 de ani, aflat sub măsura arestării preventive, vor fi prezentaţi unităţii de parchet competente, cu propuneri procedurale.
Acţiunea a beneficiat de suportul de specialitate al poliţiştilor din cadrul Direcţiei Operaţiuni Speciale din cadrul Poliţiei Române.